Diari Oficial de la Generalitat Valenciana


Sumari del DOGV 4182, del 04-02-2002 (2002/322)

ACORD de 20 de desembre de 2001, de la Comissió Territorial d'Urbanisme de Castelló, relatiu a l'aprovació definitiva del pla especial per a la modificació d'una línia elèctrica de 132 KV entre els suports 22 i 30, a Benicàssim, i declarar-ne la compatibilitat amb l'ordenació territorial i urbanística.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4182

Data del DOGV
:   04-02-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/322


Data del document
:   20-12-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Benicàssim
    * subministrament d'energia elèctrica

ACORD de 20 de desembre de 2001, de la Comissió Territorial d'Urbanisme de Castelló, relatiu a l'aprovació definitiva del pla especial per a la modificació d'una línia elèctrica de 132 KV entre els suports 22 i 30, a Benicàssim, i declarar-ne la compatibilitat amb l'ordenació territorial i urbanística. [2002/X322]
  
La Comissió Territorial d'Urbanisme de Castelló, en la sessió de 20 de desembre de 2001, adoptà entre altres l'acord següent:
  
?Vist l'expedient relatiu al pla especial de canvi de traçat de línia elèctrica, i de conformitat amb els següents,
  
Antecedents
  
Primer. La Comissió de Govern de l'Ajuntament de Benicàssim va acordar, en la sessió de 20 d'octubre de 2000, sotmetre a informació pública el projecte bàsic de centre de modificació de la línia elèctrica, la qual cosa es va portar a terme mitjançant anuncis inserits en el Diari Oficial de la Generalitat Valenciana de 20 de novembre de 2000, en el Butlletí Oficial de la Província de 21 de novembre de 2000 i en el periòdic Levante de 8 de novembre de 2000. Transcorregut el període d'informació al públic, en el qual no es van formular al·legacions, el ple va aprovar provisionalment el projecte en la sessió de 26 de març de 2001.
  
Segon. La Comissió Territorial d'Urbanisme de Castelló, en la sessió de 8 de maig de 2001, va acordar: ?Establir que, prèviament al fet que se sotmeta a l'aprovació definitiva el Pla Especial complementari a l'obra pública de trasllat de línia elèctrica de 132 kV a Benicàssim, haurà d'emetre's la Declaració d'Impacte Ambiental per la Conselleria de Medi Ambient i autoritzar-se el trasllat de la línia per part de la Conselleria d'Indústria i Comerç?.
  
Tercer. El 8 de novembre de 2001 s'ha emés la Declaració d'Impacte Ambiental per part de la Direcció General de Planificació i Gestió del Medi de la Conselleria de Medi Ambient.
  
Quart. El projecte consta de memòria i plànols.
  
Cinqué. L'objecte del projecte és la tramitació com a Pla Especial del projecte elaborat per Iberdrola de modificació de la línia elèctrica a 132 kV entre els suports 22 i 30, des de les proximitats del Tossalet al barranc de Farja, amb motiu del nou corredor ferroviari.
  
Sisé. El 8 de novembre de 2001 s'ha emés la Declaració d'Impacte Ambiental per part de la Direcció General de Planificació i Gestió de la Conselleria de Medi Ambient.
  
Fonaments de dret
  
Primer. L'article 81, paràgrafs primer i segon de la Llei 6/1994, de 15 de novembre, Reguladora de l'Activitat Urbanística (LRAU), disposa el següent:
  
«Estarà subjecta a llicència d'obres l'execució d'obres públiques i de construccions de servei públic quan així ho exigisca la legislació reguladora de la corresponent obra o servei.
  
La realització material de tota obra pública exigeix verificar, prèviament, la seua compatibilitat amb l'ordenació urbanística i territorial. La verificació, quan l'obra no estiga subjecta a llicència, s'efectuarà sotmetent el seu projecte bàsic als tràmits propis del procediment d'aprovació dels plans especials. Si el projecte modifica el planejament, s'ha de completar amb els documents característics d'aquells plans. Si no el modifica, l'acord d'aprovació provisional legitima la seua completa realització. L'aprovació del projecte dóna lloc al que disposen els articles 33.7 o 72.3».
  
En el cas que ens ocupa, l'Ajuntament assenyala que el nou traçat de la línia elèctrica no està previst en el planejament urbanístic, per la qual cosa es tramita el projecte a través del procediment d'aprovació dels plans especials.
  
El procediment seguit per a portar a terme aquesta verificació és correcte, de conformitat amb allò que s'ha disposat per l'article 81 de la LRAU, en relació amb el 37 i següents.
  
Segon. La documentació que integra el projecte és suficient, a l'efecte del compliment del que disposa l'article 81 de la LRAU.
  
Tercer. El Pla General de Benicàssim preveu com a sòl no urbanitzable de protecció d'infraestructures l'actual traçat de la línia elèctrica a 132 kV. El nou traçat, lògicament, no està previst en el Pla General, i travessa sòl no urbanitzable comú. Amb la documentació que ha incorporat l'Ajuntament al projecte bàsic es qualifica el nou traçat de la línia elèctrica de sòl no urbanitzable de protecció d'infraestructures.
  
Segons resulta d'allò que estableix l'article 170 del Reglament de Planejament de la Comunitat Valenciana, aprovat pel Decret 201/1998, de 15 de desembre (RPCV), la tramitació d'aquests projectes d'obra pública pel procediment del Pla Especial conclou amb una declaració de la compatibilitat de l'obra pública amb l'ordenació urbanística i territorial, declaració de compatibilitat que correspon efectuar a la Conselleria competent en matèria d'urbanisme (article 170.3 del RPCV). De conformitat amb el que disposa l'article 170.4 del RPCV, ?rebut el projecte, la Conselleria competent en matèria d'urbanisme pot declarar-lo compatible amb l'ordenació urbanística, bé siga perquè no la modifica o perquè es resol modificar-la assumint en ella el projecte de nova obra pública?. En el cas que ens ocupa, el nou traçat de la línia elèctrica no estava previst en el planejament general, per la qual cosa la declaració de conformitat suposaria la modificació d'aquest últim, que assumiria la dita obra. Per als supòsits en què l'obra pública no estiguera prevista en el planejament general, l'article 170.4 del RPCV estableix la necessitat de comprovar ?la coherència del model territorial i urbanístic resultant i la suficiència dels documents urbanístics que s'adjunten al projecte per a expressar la nova ordenació?.
  
Quart. L'expedient que ens ocupa planteja el tema de la integració de la planificació elèctrica en el planejament urbanístic. Certament és aquesta una qüestió que ha preocupat al legislador, per la qual cosa l'article 5.1 de la Llei 54/1997, de 27 de novembre, del sector elèctric, estableix que la planificació de les instal·lacions de transport i la distribució d'energia elèctrica mentre s'ubiquen o discórreguen en sòl no urbanitzable ?s'haurà de tindre en compte en el corresponent instrument d'ordenació del territori?, a la qual cosa s'afegeix que, quan es tracte de sòl urbà o urbanitzable ?la dita planificació haurà de ser prevista en el corresponent instrument d'ordenació urbanística, amb precisió de les possibles instal·lacions, qualificar adequadament els terrenys i establir, en ambdós casos, les reserves de sòl necessàries per a la ubicació de les noves instal·lacions i la protecció de les existents?.
  
En el cas que ens ocupa tenim que el vigent Pla General de Benicàssim sí que ha previst en les seues determinacions la línia d'energia elèctrica de 132 kV que travessa el seu sòl no urbanitzable. No obstant això, la construcció del nou corredor ferroviari ha obligat Iberdrola a tramitar un projecte de modificació parcial de la dita línia, el qual, lògicament no estava previst en el Pla General.
  
L'article 5.2 de la citada Llei del sector elèctric estableix que en els casos en què no s'haja tingut en compte la planificació elèctrica en els corresponents instruments urbanístics (el que seria el cas del nou traçat) ?i sempre que en virtut del que estableixen altres lleis, resultara preceptiu un instrument d'ordenació del territori o urbanístic segons la classe de sòl afectat, s'estarà al que disposa l'article 244 del text refós de la Llei sobre el Règim del Sòl i Ordenació Urbana, aprovat pel Reial Decret Legislatiu 1/1992, de 26 de juny, o text autonòmic que corresponga?. Precisament en virtut de l'últim incís d'aquest precepte, és possible utilitzar el procediment previst en l'article 81 de la LRAU per a aconseguir, en aquest cas, la coordinació entre planificació elèctrica i els plans urbanístics.
  
Per això, s'ha de concloure que el procediment seguit s'ajusta també al que resulta de l'article 5 de la Llei del Sector Elèctric.
  
Cinqué. L'article 124 del Reial Decret 1.955/2000 estableix que ?els projectes d'instal·lacions de producció, transport i distribució d'energia elèctrica se sotmetran a avaluació d'impacte ambiental quan així ho exigisca la legislació aplicable en aquesta matèria?. El Reglament de la Llei d'Impacte Ambiental de la Comunitat Valenciana, aprovat pel Decret 162/1990, de 15 d'octubre, subjecta a Estudi d'Impacte Ambiental ?el transport i la distribució d'energia elèctrica (...) quan la tensió nominal entre fases siga igual o superior a 132 kV?. D'aquesta manera, el projecte que ens ocupa està subjecte a Declaració d'Impacte Ambiental per part de la Conselleria de Medi Ambient.
  
L'article 124 del Reial Decret 1.955/2000 aclareix en el segon paràgraf que els tràmits de l'avaluació d'impacte ambiental, en aquests casos, es portaran a terme dins del procediment administratiu d'autorització de la línia elèctrica. En aquest cas ha sigut la en aquell moment Conselleria d'Indústria la que va sol·licitar de la de Medi Ambient la corresponent Declaració d'Impacte Ambiental.
  
El 8 de novembre del 2001 ha sigut emesa per la Direcció General de Planificació i Gestió del Medi de la Conselleria de Medi Ambient la corresponent Declaració d'Impacte Ambiental, la qual és favorable, amb les condicions següents:
  
?1. Es procedirà a la senyalització dels cables de terra mitjançant la instal·lació d'elements salvaocells situats cada cinc metres.
  
Els elements salvaocells que s'han d'utilitzar seran les tires en X de neopré (35 cm x 5 cm) subjectes per mordassa d'elastòmer amb cinta luminiscent, o també es poden emprar espirals de color visible i dimensions de 30 x 100 cm.
  
2. En l'afectació de la línia a terreny forestal, es dissenyarà adequadament la instal·lació dels suports a fi que no siga necessària la tala d'arbratge.
  
Es tindrà en compte la presència de l'endemisme iberollevantí Antirrhinum berrelieri subs. Ligiosum.
  
3. Atés que s'afentan dues vies pecuàries (la senda del Mas dels Frares i la carrerada de Revoll), es complirà el que disposa la Llei 3/1995, de Vies Pecuàries.
  
4. Si del desenvolupament de les prospeccions que ha d'efectuar el promotor, d'acord amb la Llei 4/1998, s'observen restes d'interés per al patrimoni artístic, històric, etnològic, etc., es comunicarà de forma immediata a la Direcció General de Promoció Cultural i Patrimoni Artístic de la Conselleria de Cultura, Educació i Ciència.
  
5. Es presentarà en aquesta Direcció General la restauració duta a terme, el seguiment del programa de vigilància ambiental en el qual s'inclourà el seguiment de la possible afectació d'aus, mitjançant informe i reportatge fotogràfic dins dels tres primers mesos de la finalització de les obres?.
  
Aquestes condicions s'hauran de complir-se en l'execució de l'actuació.
  
Sisé. Queda una altra qüestió per dilucidar, que és la de la relació que ha d'existir entre la resolució urbanística autonòmica relativa al Pla Especial que es refereix l'article 170 del RPCV i l'autorització administrativa d'aprovació del trasllat de la línia elèctrica. Del que es tracta, en definitiva, és de decidir si és possible aquella resolució urbanística sense que prèviament existisca l'autorització administrativa del trasllat de la línia elèctrica regulada en la legislació del sector elèctric.
  
Els articles 111 i següents del Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediment d'autorització d'instal·lacions d'energia elèctrica, regulen detalladament els procediments d'autorització de les instal·lacions de transport i distribució d'energia elèctrica.
  
En el present cas, atés que la variació del traçat no afecta més d'una comunitat autònoma (en realitat només afecta el terme municipal de Benicàssim) segons resulta del sistema de distribució de competències entre l'estat i la Comunitat Autònoma, i tal com s'explicita en l'article 111 del Reial Decret 1.955/2000, l'autorització administrativa ha de ser concedida per la Comunitat Valenciana. En aquest sentit, consta que el 20 d'octubre de 2000 es va sol·licitar per part d'Iberdrola la corresponent autorització de la Conselleria d'Indústria (actualment Conselleria d'Innovació i Competitivitat), la qual està pendent de la seua resolució.
  
Aquesta qüestió ja va ser debatuda per la Comissió Territorial d'Urbanisme quan encara faltava l'emissió de la Declaració d'Impacte Ambiental, i en aquell moment es va decidir no continuar la tramitació. Emesa la Declaració d'Impacte sembla oportú examinar de nou aquest tema.
  
La solució a aquest assumpte ha de ser la mateixa aplicada per la Comissió Territorial d'Urbanisme de Castelló el 26 de juliol de 2001 i per la Resolució del conseller d'Obres Públiques, Urbanisme i Transports de 27 de juliol de 2001 en l'expedient 2000/0079, relatiu a l'aeroport tramitat per la Diputació Provincial de Castelló. Tal com en aquell moment es va assenyalar, no sembla que haja d'existir obstacle a l'aprovació urbanística del Pla Especial fins i tot abans de l'aprovació per l'òrgan sectorial competent de la construcció de la infraestructura. En aquest sentit, la solució a la qüestió plantejada haurà de ser la mateixa que en la resta de sòls dotacionals previstos en el planejament urbanístic, en els quals la previsió pel pla de la dotació sol ser anterior a l'aprovació per l'administració en cada cas competent de la construcció que s'ha de situar sobre aquesta (per exemple, en el cas de nous vials, de col·legis, centres de salut, hospitals, etc.). En tots aquests casos la previsió de l'existència de la dotació pel planejament se sol anticipar a l'aprovació final per l'administració competent, en l'exercici de les seues competències, de la construcció de l'obra o la instal·lació pública de què es tracte.
  
En el cas que ens ocupa, a més, no hi ha cap conflicte de competències entre distintes administracions territorials, perquè tant l'aprovació urbanística del pla com l'autorització de la construcció de la línia elèctrica és competència de la Generalitat Valenciana.
  
D'aquesta manera, i una vegada emesa la Declaració d'Impacte Ambiental favorable, s'ha de concloure que no hi ha impediment perquè s'aprove el Pla Especial que ens ocupa. No obstant això, en la resolució d'aprovació es farà constar expressament que, amb independència de l'aprovació d'aquest Pla Especial, la construcció de la instal·lació elèctrica exigirà l'autorització administrativa prèvia de l'òrgan competent de la Conselleria d'Innovació i Competitivitat.
  
Seté. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, aprovat per Decret 77/1996, de 16 d'abril, en el present cas, el director general d'Urbanisme i Ordenació Territorial pot sotmetre l'expedient a aprovació definitiva del conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme dictamen que en el cas de municipis de menys de 50.000 habitants, tindrà directament efectes de resolució executòria.
  
En virtut de tot el que antecedeix, la Comissió Territorial d'Urbanisme acorda:
  
1. Aprovar definitivament el Pla Especial per al canvi de traçat d'una línia elèctrica de 132 kV entre els suports 22 i 30, a Benicàssim, declarant la seua compatibilitat amb l'ordenació territorial i urbanística.
  
2. Establir que, amb independència de l'aprovació d'aquest Pla Especial, la construcció de la instal·lació elèctrica exigirà l'autorització administrativa prèvia de l'òrgan competent de la Conselleria d'Innovació i Competitivitat.
  
Contra el present acord, que no posa fi a la via administrativa, es podrà interposar recurs administratiu d'alçada, en el termini d'un mes, davant el conseller d'Obres Públiques, Urbanisme i Transports, això sense perjudici d'utilitzar qualsevol altre recurs que es considere oportú».
  
Castelló de la Plana, 21 de desembre de 2001.- El secretari de la Comissió Territorial de Urbanisme: Fernando Renau Faubell.